

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

 **ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ**

 **ԿԱՌԱՎԱՐՄԱՆ ԽՈՐՀՈՒՐԴ**

**ՈՐՈՇՈՒՄ N 8-Լ**

ք. Երևան 05.04.2023թ.

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ**

**ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ ԿԱՌԱՎԱՐՄԱՆ ԽՈՐՀՐԴԻ**

**2020 ԹՎԱԿԱՆԻ ՕԳՈՍՏՈՍԻ 13-Ի N 10 ՈՐՈՇԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**———————————————————————————————————————**

Հիմք ընդունելով «Տեսչական մարմինների մասին» օրենքի 16-րդ հոդվածի 1-ին մասը՝ Հայաստանի Հանրապետության սննդամթերքի անվտանգության տեսչական մարմնի կառավարման խորհուրդը

**ՈՐՈՇԵՑ**

1․ Հայաստանի Հանրապետության սննդամթերքի անվտանգության տեսչական մարմնի կառավարման խորհրդի 2020 թվականի օգոստոսի 13-ի «Հայաստանի Հանրապետության սննդամթերքի անվտանգության տեսչական մարմին հանրությունից ստացվող բողոքների ընդունման և դրանց հետագա ընթացք տալու կարգը սահմանելու մասին» N 10 որոշմամբ հաստատված հավելվածում (այսուհետ՝ Հավելված) կատարել հետևյալ փոփոխությունը և լրացումները․

1. Հավելվածի 18-րդ կետում «նշված» բառից հետո լրացնել «առձեռն, էլեկտրոնային եղանակով, փոստային եղանակով ստացված» բառերը, իսկ «կատարող» բառից հետո՝ «, բացառությամբ 18․3-րդ կետով սահմանված դեպքերի» բառերը։
2. Հավելվածը լրացնել հետևյալ բովանդակությամբ նոր 18․1-ին, 18․2-րդ և 18․3-րդ կետերով․

«18․1․ Առձեռն, էլեկտրոնային եղանակով, փոստային եղանակով, «Թեժ գիծ» հեռախոսակապով ստացված, վերահասցեագրված բողոքները, ինչպես նաև ԶԼՄ-ներում, սոցիալական ցանցում հրապարակված նյութերը Տեսչական մարմնում վերլուծվում և գնահատվում են հետևյալ չափանիշների հիման վրա՝

1. ըստ բարեխիղճ ահազանգողի, որը որոշվում է ահազանգի հիման վրա խախտումների հայտնաբերման քանակով․
2. ըստ տնտեսավարող սուբյեկտի ռիսկայնության, որը որոշվում է անհատական և ոլորտային ռիսկերի, ինչպես նաև նախորդ և ընթացիկ տարիների ընթացքում արձանագրված սննդային գործոնով պահմանավորված թունավորումների հիման վրա․
3. ըստ խախտումների բնույթների, որը որոշվում է նախորդ տարվա ընթացքում իրականացված պետական վերահսկողության արդյունքների, ինչպես նաև նախորդ և ընթացիկ տարիների ընթացքում արձանագրված սննդային գործոնով պահմանավորված թունավորումների հիման վրա։»

 18․2․ Բարեխիղճ ահազանգողների, ռիսկային տնտեսավարող սուբյեկտների և խախտման բնույթների ցանկերը հաստատվում է Տեսչական մարմնի ղեկավար կողմից, որոնք ըստ իրավիճակի ենթակա են փոփոխության։

18․3․ «Թեժ գիծ» հեռախոսակապով ստացված բողոքները, ինչպես նաև ԶԼՄ-ներում, սոցիալական ցանցում հրապարակված նյութերը ընդունվում և գնահատվում են Տեսչական մարմնի իրազեկման, խորհրդատվության և հանրության հետ տարվող աշխատանքների բաժնի կողմից և սույն կարգի 18․1-ին կետով սահմանված բոլոր չափանիշների կամ դրանցից մեկի առկայության դեպքում անմիջապես զեկուցագրով ներկայացվում է արագ արձագանքման բաժին։»։

1. Հավելվածի 20-րդ կետը շարադրել նոր խմբագրությամբ․

«20․ Առձեռն, էլեկտրոնային եղանակով, փոստային եղանակով ստացված, վերահասցեագրված բողոքները գնահատվում են Տեսչական մարմնի արագ արձագանքման բաժնի կողմից և սույն կարգի 18․1-ին կետով սահմանված բոլոր չափանիշների կամ դրանցից մեկի առկայության դեպքում անմիջապես (բացառությամբ այն դեպքերի, երբ անհրաժեշտ է որոշակի ժամանակ տնտեսավարող սուբյեկտի վերաբերյալ տեղեկատվությունը ճշտելու համար) զեկուցագիր է ներկայացվում իրավական աջակցության և փաստաթղթաշրջանառության վարչություն՝ սահմանված կարգով իրավական ակտի նախագիծ կազմելու նպատակով»։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

 **ԷԿՈՆՈՄԻԿԱՅԻ ՆԱԽԱՐԱՐ,**

**ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ**

**ՏԵՍՉԱԿԱՆ ՄԱՐՄՆԻ ԿԱՌԱՎԱՐՄԱՆ**

**ԽՈՐՀՐԴԻ ՆԱԽԱԳԱՀ՝**

**ՎԱՀԱՆ ՔԵՐՈԲՅԱՆ**

